Groblersdal-plaasaanval: Ses nog op vrye voet | Maroela Media
Groblersdal-plaasaanval: Ses nog op vrye voet
Herman Botha. Foto: www.nualcadebonsmaras.co.za
Die polisie is steeds op soek na ses aanvallers wat Sondag betrokke was by 'n aanval op 'n plaas in die Groblersdal-gebied in Limpopo.
Herman Botha het kort ná die aanval op sy plaas gesterf, vermoedelik weens 'n hartaanval.
Kobus Hildebrandt, ondervoorsitter van die landelike veiligheidsgroep in Groblersdal, het Maandag aan Maroela Media gesê bewerings deur die polisie dat Botha tydens die aanval geskiet is, is nie waar nie. "[Botha] is nie geskiet nie. Hy is glo sleg aangerand tydens die aanval, maar hy is nie geskiet nie," het Hildebrandt gesê.
Hy het gesê volgens die inligting tot sy beskikking is Botha en sy seun deur die groep aanvallers oorval toe hulle deur die loop van die oggend by die huis aangekom het. Botha se vrou, skoondogter en haar kinders het glo kort daarna ook by die huis aangekom en is ook deur die aanvallers oorval en vasgebind.
Die aanvallers het 'n aantal vuurwapens en 'n Toyota Etios geroof voordat hulle op die vlug geslaan het.
Hildebrandt het gesê die Botha-familie kon daarin slaag om hulp op 'n noodradio te ontbied en die landelike veiligheidsgroep en omliggende boere het vinnig gereageer om al die paaie in die gebied af te sper. "Die Etios is later verlate naby Loskopdam langs die pad gevind. Een van ons buurtwaglede het die voertuig gesien en ons in kennis gestel terwyl hy by die voertuig gewaak het," het hy gesê.
Die Toyota Etios wat langs die pad gevind is. Foto: SAPD
Hy het bevestig dat twee verdagtes kort daarna in die omgewing in hegtenis geneem is en dat twee vuurwapens wat tydens die aanval gesteel is in hul besit gevind is.
Volgens Hildebrandt is 'n ambulans ontbied om mediese hulp aan Botha te verleen en is hy na 'n rugbyveld geneem van waar 'n noodhelikopter hom na 'n hospitaal sou neem. Hy het egter gesterf voordat hy na die hospitaal geneem kon word. Daar word vermoed dat hy 'n hartaanval gehad het, maar die oorsaak van sy dood is nog nie bevestig nie.
Hildebrandt het gesê die ander slagoffers wat by die aanval betrokke was, het nie ernstige beserings opgedoen nie. Marius Müller, nasionale veiligheidskoördineerder van AfriForum, asook twee ander bronne wat op die toneel was, het ook aan Maroela Media bevestig dat Botha nie tydens die aanval geskiet is nie.
Maroela Media het Maandag weer by lt.kol. Moatshe Ngoepe, provinsiale woordvoerder van die polisie, navraag gedoen oor die teenstrydige inligting en hy het gesê die inligting is aan die media deurgegee volgens die polisie se amptelike verslag oor die saak. "'n Nadoodse ondersoek sal gedoen word om die oorsaak van die slagoffer se dood te bepaal," het hy gesê.
Hy het gesê die polisie is steeds op soek na die ander ses verdagtes. "Hulle is geïdentifiseer en ons is op hulle spoor."
Carmissa: Plek van soete water amper kurkdroog
Oorledene se naasbestaandes steeds soek
My Hart kan die gemors net nie meer hanteer nie. Hoekom word die nare gevalle van moord en roof nie ook onder die rasse konflik gemerk nie? Dit is die keuses van die media wat political reg wil wees. As n blanke uitvaar teenoor enige ander kleur is ons onder die spotlight vir rasisme. Wat anders as rasisme is die elke dagse moorde op weerlose blanke boere wat kos op almal se tafels sit? Maar wat help een stem wat dit wil skreeu! Dit sal volhou tot daar niks van ons mense of die land oor is nie.
Loskop Vallei het 'n ysterman verloor! Oom Herman rus in vrede, jy word reeds gemis. Baie sterkte aan tannie Meisie, Nico, Bernard en hulle gesinne, mag God julle vertroos in hierdie moeilike tyd.
Sterkte aan die familie. Mag God se geregtigheid begin seevier wat ons is maar nuttelose mense. Ons gebede is met julle.
Daar is so baie plaasaanvalle n moorde dat maroela nie eens meer tred kan hou met wie vermoor, aangerand of net dood is nie.
Kop hou maroela! Julle is ons enigste waarheid nuus.
So onnodig!! Tog wonder ek hoekom dra mense nie hul wapens saam nie? En ja dit word weens politieke korrektheid stil gehou!
Sekerlik is die polisie nie baie eager om die mense te vang nie. Al die polisie is nou net op die kfc saak saam met die min. Wonder of hulle ook 'n paar hoenders gratis kry.